Noni Madueke

**Chukwuonso Tristan ”Noni” Madueke** (s. 10. maaliskuuta 2002 Lontoo) on englantilais-nigerialainen jalkapalloilija, joka edustaa Englannin Valioliigassa pelaavaa Arsenalia ja Englannin jalkapallomaajoukkuetta oikeana laita- ja keskushyökkääjänä. 182-senttinen Madueke on vasenjalkainen.

## Seurajoukkueura
Madueke siirtyi Tottenhamin nuorisoakatemiasta PSV Eindhovenin nuoriin vuonna 2018. Hän pelasi ensimmäiset neljä Eredivisie-otteluaan kaudella 2019–2020. Seuraavalla kaudella hän pelasi Alankomaiden pääsarjassa 24 ottelua, joissa hän teki seitsemän ja syötti kuusi maalia. Eurooppa-liigan viidessä ottelussa hän teki yhden maalin. Kaudella 2021–2022 hän pelasi Eredivisiessä 18 ottelua, ja teki kolme maalia. Hän pelasi kaksi ottelua ja teki yhden maalin PSV:n tiellä KNVB-cupin voittoon. Mestarien liigassa hän pelasi kuusi karsintaottelua ja teki kaksi maalia. Eurooppa-liigassa hän pelasi kolme ja Konferenssiliigassa viisi ottelua. Syyskaudella 2022 hän pelasi Eredivisiessä viisi ottelua ja teki yhden maalin. Eurooppa-liigassa hän pelasi kolme ottelua. Hänellä oli kahdeksan loukkaantumista PSV-aikoina. Loukkaantumisten takia Maduekelta meni ohi 54 PSV-ottelua.

Madueke siirtyi Chelseaan 35 miljoonan euron siirtokorvauksella tammikuussa 2023. Hänellä on Chelseassa sopimus vuoteen 2030 asti, yhden vuoden jatka-optiolla. Madueke pelasi Chelseassa kevätkauden 2023 aikana 12 Englannin Valioliigan  ottelua, jossa hän teki yhden maalin. Kaudella 2023–2024 hän pelasi Valioliigassa 23 ottelua, joista 13 avauskokoonpanossa ja teki viisi maalia. Englannin liigacupissa hän teki viidessä ottelussa kaksi maalia ja tuli tappiollisessa loppuottelussa vaihdosta kentälle. Kaudella 2024–2025 hän pelasi 32 valioliigaottelua, joista avauskokoonpanossa 27. Hän teki seitsemän maalia, joista kolme elokuussa Wolverhamptonia vastaan. Konferenssiliigassa hän pelasi viisi ottelua ja teki kolme maalia. Chelsean voittamassa loppuottelussa hän pelasi täyden ajan. Chelsean voittamassa seurajoukkueiden MM-kilpailuissa hän pelasi viidessä ottelussa, muttei ollut finaalissa kokoonpanossa.'

Heinäkuussa 2025 Madueke siirtyi Chelseasta saman sarjan Arsenaliin 48,5 miljoonan punnan siirtosummalla. Hän allekirjoitti Arsenalin kanssa viisivuotisen sopimuksen. Hän esiintyi ensimmäistä kertaa uudessa seurassaan elokuussa Valioliigan avauskierroksen ottelussa Manchester Unitedia vastaan. Hän oli syksyllä polvivamman vuoksi pari kuukauttaa poissa kentiltä. Hän on pelannut Arsenalissa helmikuun 16. päivään 2026 mennessä 17 valioliigaottelua, joissa hän on tehnyt kaksi maalia, neljä Mestarien liigan ottelua, joissa hän on tehnyt kolme maalia, ja cupotteluita. 

## Maajoukkueura
Madueke pelasi kaksi ottelua alle 17-vuotiaiden EM-kilpailuissa 2019. Englannin alle 21-vuotiaiden maajoukkueessa Madueke on pelannut 20 ottelua ja tehnyt seitsemän maalia. Hän pelasi yhden ottelun alle 21-vuotiaiden EM-kilpailuissa 2021 ja kaikki kuusi ottelua Englannin voittaessa ikäluokan Euroopan-mestaruuden 2023. Ensimmäisen ottelunsa Englannin jalkapallomaajoukkueessa hän pelasi Kansojen liigan ottelussa Suomea vastaan syyskuussa 2024. Hän onnistui maalinteossa syyskuussa 2025 MM-karsintaottelussa Serbiaa vastaan. Hän on tammikuun 2026 loppuun mennessä pelannut yhdeksän A-maaottelua.

## Lähteet

## Aiheesta muualla

* Noni Madueke Arsenalin sivuilla
* Noni Madueken X-tili
* Noni Madueken Instagram-tili